ฮั่งเส็งปิดบวก 191.65 จุด ก่อนทราบผลการประชุมเฟด
ฮั่งเส็งปิดบวก 191.65 จุด ก่อนทราบผลการประชุมเฟด
27 ม.ค. 2559

ดัชนีฮั่งเส็งตลาดหุ้นฮ่องกงปิดปรับตัวขึ้นในวันนี้ โดยดัชนีฮั่งเส็งเพิ่มขึ้น 191.65 จุด หรือ 1.02% ปิดวันนี้ที่ 19,052.45 จุด สวนทางตลาดหุ้นจีน ก่อนที่จะทราบผลการประชุมนโยบายการเงินของธนาคารกลางสหรัฐ (เฟด) ที่จะเสร็จสิ้นในวันนี้ ตามเวลาสหรัฐ
ทั้งนี้ เฟดได้เริ่มการประชุม 2 วันเมื่อวานนี้ โดยจะสิ้นสุดในวันนี้ ขณะที่จะมีแถลงการณ์การประชุมออกมาเวลา 14.00 น.ตามเวลาสหรัฐ หรือ 02.00 น. ของเช้าวันพฤหัสบดี ตามเวลาไทย
นักเศรษฐศาสตร์คาดว่า เฟดจะคงอัตราดอกเบี้ยในการประชุมครั้งนี้ และอาจปรับขึ้นดอกเบี้ยในการประชุมเดือนมี.ค. แต่ก็จะขึ้นอยู่กับตัวเลขเศรษฐกิจที่เฟดได้รับก่อนการประชุมดังกล่าว